b'\n_START_ARTICLE_\nV\xc3\xa4\xc3\xa4r\xc3\xa4 dilemma\n_START_PARAGRAPH_\nV\xc3\xa4\xc3\xa4r\xc3\xa4 dilemma eli v\xc3\xa4\xc3\xa4r\xc3\xa4 vastakkainasettelu on argumentaatiovirhe, jossa asetetaan vain kaksi vaihtoehtoa tilanteessa, jossa niit\xc3\xa4 on useita. Virheellinen dilemma kuuluu usein poliittiseen retoriikkaan ja mielipidevaikuttamiseen: meill\xc3\xa4 ei ole muita vaihtoehtoja. \xc3\x84\xc3\xa4rimmill\xc3\xa4\xc3\xa4n se on esimerkiksi iskulauseissa jos et ole puolellamme, olet meit\xc3\xa4 vastaan ja se, joka ei palvo Jumalaa, palvoo sielunvihollista. Kummassakin esimerkiss\xc3\xa4 on neutraali suhtautuminen suljettu ulkopuolelle, jolloin j\xc3\xa4ljelle j\xc3\xa4\xc3\xa4 vain "hyv\xc3\xa4" ja "huono" vaihtoehto kuten v\xc3\xa4\xc3\xa4r\xc3\xa4ss\xc3\xa4 dilemmassa tyypillisesti._NEWLINE_Toisenlainen esimerkki dilemman virheasettelusta on niin sanottu Mortonin haarukka, joka on saanut nimens\xc3\xa4 Englannin kuninkaan Henrik VII:n kanslerin John Mortonin mukaan:_NEWLINE_\xc2\xbbJoko maamme aateliset el\xc3\xa4v\xc3\xa4t leve\xc3\xa4sti, mik\xc3\xa4 tarkoittaa, ett\xc3\xa4 heill\xc3\xa4 on varaa maksaa veroja, tai sitten he el\xc3\xa4v\xc3\xa4t vaatimattomasti, mik\xc3\xa4 tarkoittaa, ett\xc3\xa4 heill\xc3\xa4 on melkoiset s\xc3\xa4\xc3\xa4st\xc3\xb6t, joita voidaan verottaa.\xc2\xbb _NEWLINE_Morton ei ottanut huomioon sit\xc3\xa4 mahdollisuutta, ett\xc3\xa4 joku aatelinen voisi aivan oikeasti olla v\xc3\xa4h\xc3\xa4varainen ja el\xc3\xa4\xc3\xa4 siksi vaatimattomasti.\n_START_SECTION_\nK\xc3\xa4yt\xc3\xa4nn\xc3\xb6n merkitys\n_START_PARAGRAPH_\nV\xc3\xa4\xc3\xa4r\xc3\xa4 dilemma on yksi yleisimmist\xc3\xa4 argumentaatiovirheist\xc3\xa4. Sit\xc3\xa4 ei ole my\xc3\xb6sk\xc3\xa4\xc3\xa4n kovin helppo havaita, koska pahalta tuntuva "huono" vaihtoehto kiinnitt\xc3\xa4\xc3\xa4 kuulijan tai lukijan huomion niin, ettei t\xc3\xa4m\xc3\xa4 tule ajatelleeksi voisiko vaihtoehtoja olla  useampia kuin tarjotut kaksi (engl. the technique of distraction). Ilmi\xc3\xb6  vastaa taikurien k\xc3\xa4ytt\xc3\xa4m\xc3\xa4\xc3\xa4 keinoa vied\xc3\xa4 katsojan huomio pois tempun tekotavasta._NEWLINE_1930-luvulla monessa diktatuurissa v\xc3\xa4\xc3\xa4r\xc3\xa4\xc3\xa4 dilemmaa k\xc3\xa4ytettiin propagandakeinona._NEWLINE_Vakavia seurauksia v\xc3\xa4\xc3\xa4r\xc3\xa4ll\xc3\xa4 dilemmalla voi olla my\xc3\xb6s oikeudenk\xc3\xa4yntimenettelyss\xc3\xa4, jossa se voi siirt\xc3\xa4\xc3\xa4 rajaa laillisen ja laittoman v\xc3\xa4lill\xc3\xa4 siit\xc3\xa4, mit\xc3\xa4 laissa on s\xc3\xa4\xc3\xa4detty. Esimerkki lainvoimaisesta tuomiosta:_NEWLINE_\xc2\xbbAsunto-osakeyhti\xc3\xb6lain 81 \xc2\xa7:st\xc3\xa4 ilmenev\xc3\xa4 osakkeenomistajan velvollisuus hoitaa huoneistoa hyvin koskee niit\xc3\xa4 rakennuksen rakenteita, joiden osalta kunnossapitovastuu on yhti\xc3\xb6ll\xc3\xa4. T\xc3\xa4st\xc3\xa4 seuraa, ett\xc3\xa4 huoneistoon p\xc3\xa4\xc3\xa4syn kielt\xc3\xa4minen sanotun vastuun toteamiseksi ja toteuttamiseksi on huoneiston huonoa hoitoa.\xc2\xbb _NEWLINE_Kyseisen\xc3\xa4 ajankohtana voimassa olleen AOYL 81 \xc2\xa7:n asettamien ehtojen "huoneistoa hoidetaan niin huonosti, ett\xc3\xa4 yhti\xc3\xb6lle tai toiselle osakkeenomistajalle aiheutuu siit\xc3\xa4 haittaa ... Huoneistoa ei saa ottaa yhti\xc3\xb6n hallintaan, jos rikkomuksella on vain v\xc3\xa4h\xc3\xa4inen merkitys" mukaan on sallittua hoitaa huoneistoa v\xc3\xa4h\xc3\xa4isess\xc3\xa4 m\xc3\xa4\xc3\xa4rin huonosti tai j\xc3\xa4tt\xc3\xa4\xc3\xa4 huoneisto kokonaan hoitamatta yhti\xc3\xb6n kunnossapitovastuulle kuuluvien rakenteiden osalta. N\xc3\xa4it\xc3\xa4 vaihtoehtoja ei oikeus ottanut huomioon p\xc3\xa4\xc3\xa4telless\xc3\xa4\xc3\xa4n osakkeenomistajalla olevan velvollisuus hoitaa huoneistoa hyvin.'